Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás 28. pontja szerinti igénybevételéről (Ausztria „EGF/2011/001 AT/Niederösterreich-Oberösterreich” referenciaszámú kérelme) /* COM/2011/0579 végleges */





INDOKOLÁS A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az Alapból való hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza. 2011. január 3-án Ausztria NUTS II. szintű Niederösterreich (Alsó-Ausztria, AT12) és Oberösterreich (Felső-Ausztria, AT31) régiójában a NACE Rev. 2. rendszer szerinti 49. ágazatban (szárazföldi, valamint csővezetékes szállítás)[3] működő 706 vállalatnál történt elbocsátásokat követően „EGF/2011/001 AT/Niederösterreich-Oberösterreich” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉS Főbb adatok: || EGAA-referenciaszám || EGF/2011/001 Tagállam || Ausztria 2. cikk || b) Érintett vállalatok száma || 706 NUTS II. régiók || Niederösterreich (Alsó-Ausztria, AT12) Oberösterreich (Felső-Ausztria, AT31) NACE Rev. 2. ágazat || 49 (szárazföldi, valamint csővezetékes szállítás) Referencia-időszak || 2010.02.01 – 10.31. A személyre szabott szolgáltatások kezdetének időpontja || 1.2.2011 A kérelem benyújtásának időpontja || 3.1.2011 A referencia-időszakban elbocsátott munkavállalók száma || 2 338 A támogatandó elbocsátott munkavállalók száma || 502 A személyre szabott szolgáltatásokhoz kapcsolódó kiadások (EUR) || 5 390 800 Az EGAA végrehajtásához kapcsolódó kiadások[4] (EUR) || 215 000 Az EGAA végrehajtásához kapcsolódó kiadások (%) || 3,84 Teljes költségvetés (EUR) || 5 605 800 EGAA-hozzájárulás EUR-ban (65 %) || 3 643 770 1. A kérelmet 2011. január 3-án nyújtották be a Bizottságnak, és 2011. június 9-ig további információkkal egészítették ki. 2. A kérelem az 1927/2006/EK rendelet 2. cikkének b) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat 3. Az elbocsátások és a globális pénzügyi-gazdasági válság közötti összefüggést Ausztria azzal magyarázza, hogy a válság következtében az európai fogyasztói viselkedés megváltozott, az árutermelés pedig visszaesett, és ez – a szekunder szektor fő ágazataihoz képest késleltetve – drámai hatást gyakorolt a szállítási ágazatra. A kérelem a Nemzetközi Közúti Fuvarozók Egyesületének[5] (IRU) 74 tagországra kiterjedő felmérését idézi, amely szerint a válság alatt, 2009 első félévében a belföldi áruszállítás átlagosan 10-20%-kal csökkent az előző év hasonló időszakához képest, a nemzetközi szállítás pedig 20-30 %-kal esett vissza. A tanulmány azt is megemlíti, hogy legalább 20 %-kal nőtt a csődbe ment vállalatok száma. 4. Az Osztrák Kereskedelmi Kamara Fuvarozási Szövetsége (Fachverband Güterbeförderungsgewerbe der Wirtschaftskammer Österreich) szerint az osztrák fuvarozási ágazat 30-50 %-os visszaesést szenvedett el 2009 júliusában. A 3,5 tonnát meghaladó megengedett össztömegű teherautók forgalma 17 %-kal esett vissza 2009 első félévében az előző év hasonló időszakához képest. Ez a negatív tendencia 2010-ben is folytatódott, és azt eredményezte, hogy sok osztrák fuvarozónak létszámleépítést kellett végrehajtania. 5. Ezek a változások azokat a kis- és mikrovállalkozókat érintették a legsúlyosabban, akik gyakran dolgoznak nagy szállítmányozó vállalatok alvállalkozóiként. Ezek a vállalkozások nem rendelkeznek azokkal a nagyobb vállalatok rendelkezésére álló, költséghatékonyságot növelő vezetési eszközökkel – mint például munkaidő-csökkentés vagy más intézkedések –, amelyekkel a súlyos válsághelyzeteket kezelni tudnák. Az elbocsátások számának igazolása és a 2. cikk b) pontjában foglalt kritériumok teljesítése 6. Ausztria e kérelmet az 1927/2006/EK rendelet 2. cikkének b) pontjában említett beavatkozási kritérium alapján nyújtotta be, amely szerint az Alapból akkor lehet támogatást nyújtani, ha egy kilenc hónapos időszak alatt egy tagállamnak egyetlen vagy két egymással határos NUTS II. szintű régiójában, ugyanabban a NACE Rev. 2. rendszer szerinti ágazatban működő vállalatoktól legalább 500 munkavállalót elbocsátanak. 7. A kérelem arra hivatkozik, hogy a 2010. február 1-jétől 2010. október 31-ig terjedő kilenc hónapos referencia-időszakban 2 338 főt bocsátottak el 706, a NACE Rev. 2. rendszer szerinti 49. ágazatba („szárazföldi, valamint csővezetékes szállítás”)[6] sorolt vállalattól, a NUTS II. szintű Niederösterreich (Alsó-Ausztria, AT12) és Oberösterreich (Felső-Ausztria, AT31) régiókban. Valamennyi elbocsátást az 1927/2006/EK rendelet 2. cikke második bekezdésének második francia bekezdése alapján vették számításba. Az elbocsátások előre nem látható jellegének bizonyítása 8. Az osztrák hatóságok azt állítják, hogy a globális válságot és annak az összes fő ipari ágazatra gyakorolt – és a szállítási ágazat esetében különösen erőteljes – hatását nem lehetett előre látni. A gazdasági fellendülés nem érkezett a várt gyorsasággal, és a szállítási ágazatra gyakorolt, késleltetett súlyos hatás, valamint az ennek hatására végrehajtott jelentős létszámcsökkentések meglepetésszerűek voltak. Az elbocsátó vállalatok és a támogatásra jogosult munkavállalók meghatározása 9. A kérelem arra hivatkozik, hogy a kilenc hónapos referencia-időszak során 706 vállalattól összesen 2 338 főt bocsátottak el, melyből 502 munkavállaló (21,5 %) jogosult támogatásra. 10. Azok a munkavállalók jogosultak támogatásra, akik képzettség híján nem tudtak gyorsan újra munkába állni. Az osztrák hatóságok szerint a többi elbocsátott munkavállaló újra el tudott helyezkedni. A támogatásra jogosult munkavállalók számára létrehoztak egy alapítványjellegű szervezetet (Stiftungsähnliche Maßnahme[7]), amely hasonló felépítésű, mint az osztrák foglalkoztatási alapítványok, és az a célja, hogy javítsa az álláskeresők pozícióját a munkaerőpiacon, különösen azokét, akik rosszabb esélyekkel indulnak álláskeresésre, azaz a tartós munkanélküliek és az alacsonyan képzettek. 11. Az „EGF/2011/001 AT/Niederösterreich-Oberösterreich” referenciaszámmal Ausztria által benyújtott kérelem által érintett vállalatok jegyzéke szerepel az e javaslatot[8] kísérő bizottsági szolgálati munkadokumentumban. 12. A támogatásra jogosult munkavállalók megoszlása a következő: Csoport || Szám || Százalék Férfiak || 431 || 85,9 Nők || 71 || 14,1 EU-állampolgárok || 396 || 78,9 Nem EU-állampolgárok || 106 || 21,1 15 és 24 év közöttiek || 77 || 15,3 25 és 54 év közöttiek || 387 || 77,1 55 és 64 év közöttiek || 38 || 7,6 64 évesnél idősebbek || 0 || 0,0 13. A támogatásra jogosult munkavállalók között 51-en tartós egészségügyi problémával küzdenek vagy fogyatékkal élnek. 14. Ami a foglalkozási csoportokat illeti, minden támogatásra jogosult munkavállaló teherautósofőr. 15. Az 1927/2006/EK rendelet 7. cikkének megfelelően Ausztria megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz. Az érintett terület, valamint az ott működő hatóságok és érdekelt felek bemutatása 16. Az elbocsátások a kilenc osztrák szövetségi tartomány közül kettőt, Alsó-Ausztriát (AT12) és Felső-Ausztriát (AT31) érintették. Mindkét tartomány Ausztria ipari régióihoz tartozik, Stájerországgal és Vorarlberggel együtt. Alsó-Ausztria Ausztria legnagyobb szövetségi tartománya, Bécs, az osztrák főváros a központja. A Cseh Köztársasággal és Szlovákiával határos, tartományi fővárosa Szent Pölten. Felső-Ausztria lakosság szempontjából a legjelentősebb szövetségi tartomány, Németországgal és a Cseh Köztársasággal határos, tartományi fővárosa Linz. 17. A fő érdekelt felek az alsó-ausztriai és felső-ausztriai tartományi kormányzatok, mindkét tartomány regionális állami foglalkoztatási szolgálatai (regionale Geschäftsstellen des Arbeitsmarktservice/AMS), valamint a szociális partnerek: a munkavállalói oldalról az Osztrák Munkáskamara (Arbeiterkammer Österreich), munkaadói oldalról pedig az Osztrák Gazdasági Kamara (Wirtschaftskammer Österreich). Az elbocsátások várható hatása a helyi, a regionális és az országos foglalkoztatásra 18. Ausztria azt állítja, hogy kilenc hónap alatt 2 338 teherautósofőr elbocsátása rendkívül nehéz helyzetet idéz elő a két érintett tartomány munkaerőpiacain, hiszen a munkaerőpiac nem képes munkalehetőséget kínálni minden elbocsátott teherautósofőrnek. Ezt a specifikus munkavállalói csoportot pedig csak jelentős átképzés révén lehet más ágazatba átirányítani. 19. Az érintett két tartomány munkanélküliségi rátája 2009-ben az országos átlag alatt maradt, vagy csekély mértékben haladta meg azt (Felső-Ausztriában 4,9 %, Alsó-Ausztriában 7,3 %, szemben a 7,2 %-os országos átlaggal). 2009-ben azonban mindkét tartományban a munkanélküliség ugrásszerű növekedését észlelték az előző évhez viszonyítva: Alsó-Ausztriában 24,5 %-os, Felső-Ausztriában pedig 39,7 %-os volt a növekedés, míg az osztrák országos átlag csak 22,6 % volt (éves átlag, az Osztrák Gazdasági Kamara, az Osztrák Statisztikai Hivatal és Felső-Ausztria foglalkoztatási szolgálatának adatai alapján). 20. A kérelemben szereplő 2 338 elbocsátás több mint felére (54,5 %) Alsó-Ausztriában került sor (384 vállalat 1 274 munkavállalója), 45,5 %-ára (322 vállalat 1 064 munkavállalója) pedig Felső-Ausztriában. Felső-Ausztriában egy másik ágazatban is történtek tömeges elbocsátások, amely tekintetében a Bizottsághoz az alábbi EGAA-kérelmet nyújtották be: „EGF/2010/007 AT/Steiermark és Niederösterreich” (704 fő elbocsátása a fémiparból 2009-ben). A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekhez való illeszkedés 21. Az alábbiakban a javasolt intézkedéstípusok felsorolása következik; ezek az intézkedéstípusok összehangolt csomagot képeznek, amely az 502 támogatásra jogosult munkavállaló munkaerőpiacra történő visszailleszkedését célzó, személyre szabott szolgáltatásokból áll. Ezeket a szolgáltatásokat egy 2011 januárjában a Bundesministerium für Arbeit, Soziales und Konsumentenschutz (Szövetségi Munkaügyi, Szociális és Fogyasztóvédelmi Minisztérium) által létrehozott alapítványjellegű szervezet nyújtja majd a munkavállalóknak. A személyre szabott szolgáltatásokért olyan szervezetek felelnek – Felső-Ausztriában a FAB[9], Alsó-Ausztriában az AGAN[10] –, amelyek a munkaerőpiacra történő visszailleszkedésben való segítségnyújtásra és a munkavállalók fenntartható képzésére szakosodtak. 22. A támogatásra jogosult 502 munkavállaló számára nyújtott intézkedéseket Alsó-Ausztria és Felső-Ausztria foglalkoztatási szolgálatai (AMS, Arbeitsmarktservice) hagyták jóvá és ellenőrzik, valamint e szolgálatok értékelik az egyes intézkedések munkaerő-piaci jelentőségét, és ellenőrzik a meghatározott szabályoknak (Projektsordnung) és az alkalmazandó jogszabályoknak való megfelelést. A munkavállalók fejlődését nyomon követik annak érdekében, hogy a program kezdeti szakaszában jóváhagyott tervek megvalósuljanak. A munkanélküliség-biztosításról szóló törvény (Arbeitslosenversicherungsgesetz) 18. §-ának megfelelően, illetve az egyes résztvevők korábbi munkaidő-beosztásától függően a munkavállalóknak teljes időben kell részt venniük a programokban (a tanulási időt is beleértve). A végrehajtó szervek megfelelő ellenőrzési eszközöket (jelenléti ív) fognak alkalmazni. – Tájékoztatás és felvétel az alapítványjellegű szervezetbe: általános információk speciális csatornákon keresztül és a két állami foglalkoztatási szolgálattal és a végrehajtó szervekkel (FAB és AGAN) együttműködve (oktatónként 10 munkavállaló, szükség szerint egyéni órák is) és lehetőség a munkavállalók számára az alapítványjellegű szervezetbe való jelentkezésre. – Pályaorientáció: szakmai előmeneteli tervek és a felek által aláírt egyéni képzési programterv kidolgozása, amely a munkavállalónak az alapítványjellegű szervezetben való jövőbeli tevékenységeinek az alapját képezi (egy oktató 12 munkavállalóval foglalkozik, de szükség esetén egyéni foglalkozásokra is van mód). Időtartama legfeljebb hat hét, különleges esetekben hosszabbítható meg legfeljebb 12 hétre. Vállalkozásról szóló alaptudnivalók és (ízelítő jelleggel) egyhetes, vállalatnál töltött gyakorlat is a program részét képezik. – Egyéni képzés: lehet a munkavállaló meglévő szaktudásának elmélyítése továbbképzés révén vagy pályamódosítást előkészítő szakképzés is. A képzés kialakításakor figyelembe veszik a képzés munkaerő-piaci értékét és a betöltetlen állásokat is. Azok, akik teherautósofőrként szeretnék folytatni a pályájukat, továbbfejleszthetik tudásukat a 2003/59/EK irányelvvel összhangban, melynek célja a járművezetőkre vonatkozó alapképzés és továbbképzés (egészségvédelem, járműbiztonság és környezetvédelem, ésszerű vezetés, logisztika) uniós szintű keretének kialakítása. A szakképzés egy része esetében nincs szükség EGAA-társfinanszírozásra, mivel az osztrák oktatási rendszer ingyenesen biztosítja. Azoknak, akik saját vállalkozásba szeretnének fogni, lehetőségük nyílik csatlakozni a foglalkoztatási szolgálat vállalkozásalapítási programjához (Unternehmensgründungsprogramm für Arbeitslose, UGP), amelynek finanszírozása az EGAA-tól független. Mielőtt az állami foglalkoztatási szolgálat e konkrét programjába bekapcsolódna, a munkavállaló részvétele az EGAA-projektben lezárul. – Vállalati gyakorlat (Betriebliche Praktika): négyféle, különböző hosszúságú gyakorlat tartozik ide, a vállalatokra és munkavállalókra vonatkozó eltérő jogokkal és kötelezettségekkel, amelyeket a szerződéskötés előtt jóvá kell hagynia az állami foglalkoztatási szolgálatnak. – Aktív álláskeresés: ezt a FAB és AGAN végrehajtó szervek biztosítják a megfelelő állami foglalkoztatási szolgálattal együttműködve Az aktív álláskeresés kezdődhet akár azonnal a pályaorientáció szakaszát követően, illetve az egyéni képzési program befejezése után is. Ennek a képzési programnak a szokásos időtartama legfeljebb 14 hét, de különleges esetekben (pl. 50 év feletti résztvevők) 28 hét is lehet. A foglalkoztatási szolgálat által tett reális állásajánlatot az aktív álláskeresés szakaszában a résztvevőknek el kell fogadniuk. – Képzési támogatás: három hónapnál hosszabb képzésben részt vevő munkavállalóknak jár. Ez a támogatás ösztönzi a hosszabb képzésben való részvételt, és fedezi például az utazás vagy a tananyagok költségeit. – Napidíj a képzési és az álláskeresési programokban való részvétel ideje alatt[11]: ebben a támogatásban a munkavállalók csak az alapítványjellegű szervezet keretében lebonyolított képzési és aktív újra-beilleszkedési programokban való részvételük időtartama alatt részesülnek. A támogatás lehetővé teszi, hogy valamennyi elbocsátott munkavállaló teljes időben, elkötelezetten vegyen részt a programon. A költség munkavállalónként havonta 1 270 EUR. A munkanélküli segélyek folyósítását a napidíjak folyósítása időszakában felfüggesztik. 23. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások előkészítő, tájékoztatási, népszerűsítési és ellenőrzési tevékenységeket, valamint a két végrehajtó szerv (FAB és AGAN) irányítási költségeit fedezik. Az irányítási költségeket átalányösszegként számolták ki, és a 24 hónapos végrehajtási időszak egészére vonatkoznak (havi 5 625 EUR fedezi mindkét szerv költségeit). A programokban részt vevő összes partner kötelezettséget vállal arra, hogy közzéteszi az EGAA által nyújtott támogatást. 24. Az osztrák hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. Az osztrák hatóságok e szolgáltatások összköltségét 5 390 800 EUR-ra, az EGAA végrehajtásához kapcsolódó kiadásokat pedig 215 000 EUR-ra (az összköltség 3,8 %-ára) becsülik. Az EGAA-ból igényelt teljes hozzájárulás összege 3 643 770 EUR (az összköltségek 65 %-a). Intézkedések || A támogatásra jogosult munkavállalók becsült száma || Becsült költségek (egy támogatásra jogosult munkavállalóra) (EUR) || Összköltség (EGAA és nemzeti társfinanszírozás) (EUR) Személyre szabott szolgáltatások (az 1927/2006/EK rendelet 3. cikkének első bekezdése) Tájékoztatás és felvétel az alapítványjellegű szervezetbe: || 502 || 400 || 200 800 Pályaorientáció: || 450 || 1 200 || 540 000 Aktív álláskeresésben való segítségnyújtás (Aktive Arbeitssuche) || 300 || 700 || 210 000 Egyéni képzés (Individuelle Qualifizierung) || 300 || 1 750 || 525 000 Vállalati gyakorlat (Betriebliche Praktika): || 50 || 600 || 30 000 Képzési támogatás három hónapnál hosszabb képzés esetében (Ausbildungsbedingte Zuschussleistung bei mehr als 3 Monaten Ausbildung) || 450 || 167 || 75 000 (kerekítve) Napidíj a képzési és az álláskeresési programokban való részvétel ideje alatt (4 hónap): || 150 || 5 080 || 762 000 Napidíj a képzési és az álláskeresési programokban való részvétel ideje alatt (8 hónap): || 300 || 10 160 || 3 048 000 Összes személyre szabott szolgáltatás részösszege || || 5 390 800 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) Előkészítő tevékenységek || || 15 000 Irányítás || || 135 000 Tájékoztatás és népszerűsítés || || 20 000 Ellenőrzési tevékenységek || || 45 000 Az EGAA végrehajtásához kapcsolódó kiadások részösszege || || 215 000 Becsült költségek összesen || || 5 605 800 EGAA-hozzájárulás (az összköltségek 65 %-a) || || 3 643 770 25. Ausztria megerősíti, hogy a fent leírt intézkedések kiegészítik a strukturális alapok által finanszírozott intézkedéseket. Az osztrák ESZA operatív programja 2. célkitűzésének középpontjában a tartós munkanélküliség orvoslása áll, míg az EGAA célja, hogy a munkavállalók számára közvetlenül az elbocsátás után nyújtson segítséget. Ezért nincs átfedés a két alap között. Továbbá Ausztria költségellenőrző eljárásokat vezetett be, hogy kizárja a kettős finanszírozást. Az érintett munkavállalóknak nyújtott, személyre szabott szolgáltatások kezdetének tényleges vagy tervezett időpontja 26. Ausztria 2011. február 1-jén kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének. A szociális partnerekkel folytatott konzultáció során követett eljárások 27. A szociális partnerek a regionális foglalkoztatási szolgálatoktól (AMS) értesültek a tervezett EGAA-kérelemről 2010 júniusától kezdve. Munkavállalói oldalról az Osztrák Munkáskamarát (Arbeiterkammer Österreich), munkaadói oldalról pedig az Osztrák Gazdasági Kamarát (Wirtschaftskammer Österreich) tájékoztatták a fejleményekről 2011 januárjában. 28. Az osztrák hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek. Mivel kis létszámúak voltak az érintett fuvarozó vállalatok, csak néhányuknak kellett előre bejelentenie a tervezett létszámleépítést az osztrák előrejelző rendszer (Frühwarnsystem) szerint (az Arbeitsmarktförderungsgesetz/AMFG 45.a §-a alapján). Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 29. Az 1927/2006/EK rendelet 6. cikkében foglalt kritériumok tekintetében az osztrák hatóságok kérelmükben: · bizonyították, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége; · bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más uniós pénzügyi eszközből nem folyósítanak támogatást. Irányítási és ellenőrzési rendszerek 30. Ausztria értesítette a Bizottságot arról, hogy a nemzeti társfinanszírozást Alsó- és Felső-Ausztria állami foglalkoztatási szolgálatai és a Szövetségi Munkaügyi, Szociális és Fogyasztóvédelmi Minisztérium nyújtják. Finanszírozás 31. Ausztria kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) 3 643 770 EUR, amely az összköltségek 65 %-át teszi ki. A Bizottság által az EGAA terhére javasolt forrásallokáció az Ausztria által rendelkezésre bocsátott információkon alapul. 32. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 33. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére. 34. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 35. A Bizottság a 2011. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 36. A 2011. évi költségvetés 3. módosítása 50 000 000 EUR-val növelte az EGAA 04.0501 költségvetési sorában szereplő összeget. A kérelemben igényelt 3 643 770 EUR összegre az ebben a költségvetési sorban előirányzott összeg fog fedezetet biztosítani. A költségvetési hatósághoz határidőre benyújtott kérelmeknek a költségvetési hatóság mindkét ága általi jóváhagyása után a 04.0501 EGAA költségvetési sorban 9 009 960 EUR összeg továbbra is rendelkezésre áll. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás 28. pontja szerinti igénybevételéről (Ausztria „EGF/2011/001 AT/Niederösterreich-Oberösterreich” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[12] és különösen annak 28. pontjára, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[13] és különösen annak 12. cikke (3) bekezdésére, tekintettel az Európai Bizottság javaslatára[14], mivel: (1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő újbóli beilleszkedésben. (2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat. (3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (4) 2011. január 3-án Ausztria NUTS II. szintű Niederösterreich (Alsó-Ausztria, AT12) és Oberösterreich (Felső-Ausztria, AT31) régiójában a NACE Rev. 2. rendszer szerinti 49. ágazatban (szárazföldi, valamint csővezetékes szállítás) működő 706 vállalatnál történt elbocsátásokat követően kérelmet nyújtott be az EGAA-ból igénybe vehető pénzügyi hozzájárulás iránt, 2011. június 9-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 3 643 770 EUR rendelkezésre bocsátására tesz javaslatot. (5) Az EGAA-t tehát igénybe kell venni az Ausztria által benyújtott kérelem alapján történő pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2011. évi általános költségvetésének keretein belül az Európai Globalizációs Alkalmazkodási Alapból (EGAA) 3 643 770 EUR összeget vesznek igénybe kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt [Brüsszelben/Strasbourgban], […]-án/én. Az Európai Parlament részéről a Tanács részéről Az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [4] Az 1927/2006/EK rendelet 3. cikkének harmadik bekezdése szerint. [5] www.iru.org [6] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [7] A Stiftungsähnliche Maßnahmen az osztrák munkaerőpiaci ösztönző törvényen (Arbeitsmarktförderungsgesetz, AMFG) alapszik. [8] SEC(2011) 1080. [9] www.fab.at [10] www.agannoe.at [11] A munkanélküliség-biztosításról szóló törvény (Arbeitslosenversicherungsgesetz) 18. §-a alapján. [12] HL C 139., 2006.6.14., 1. o. [13] HL L 406., 2006.12.30., 1. o. [14] HL C […], […], […]. o.